b'\n_START_ARTICLE_\nVideo 8\n_START_SECTION_\nTeknologia\n_START_PARAGRAPH_\nVideo 8 -j\xc3\xa4rjestelm\xc3\xa4ss\xc3\xa4 kamera ja videonauhuri on sijoitettu samaan yksikk\xc3\xb6\xc3\xb6n eli kameranauhuriin. 1970-luvulla kehitetyiss\xc3\xa4 kotik\xc3\xa4ytt\xc3\xb6\xc3\xb6n suunnatuissa j\xc3\xa4rjestelmiss\xc3\xa4, kuten CVC, kamera ja nauhuri olivat erillisi\xc3\xa4 yksik\xc3\xb6it\xc3\xa4. My\xc3\xb6s p\xc3\xb6yt\xc3\xa4mallisiin videonauhureihin oli mahdollista liitt\xc3\xa4\xc3\xa4 erillinen videokamera._NEWLINE_Video 8:n erottelukyky on 240 vaakajuovaa, eli sama kuin VHS-j\xc3\xa4rjestelm\xc3\xa4n. Sen \xc3\xa4\xc3\xa4nenlaatu on parempi kuin standardi-VHS:n tai Betamaxin. Video 8 k\xc3\xa4ytt\xc3\xa4\xc3\xa4 samantyyppist\xc3\xa4 py\xc3\xb6riv\xc3\xa4\xc3\xa4 kuvarumpua eli helical scan -tekniikkaa kuin VHS ja Betamax. Se mahdollistaa kohtalaisen audiovisuaalisen laadun alhaisella nauhannopeudella, joka taasen mahdollistaa kompaktin kasetin._NEWLINE_PAL-televisioj\xc3\xa4rjestelm\xc3\xa4\xc3\xa4n tarkoitettujen Video 8 -nauhojen enimm\xc3\xa4iskapasiteetti on standardinopeudella (SP) 120 minuuttia. Longplay (LP) -nopeudella kapasiteetti on puolitoistakertainen, mutta kuvan- ja \xc3\xa4\xc3\xa4nenlaatu heikkenee matalamman nauhannopeuden takia. Video 8 -nauhoja on valmistettu my\xc3\xb6s 30-, 60- ja 90-minuuttisina. 60-minuuttisen nauhan pituus on 75 metri\xc3\xa4. Nauhan sekuntinopeus standardinopeudella on noin 2 senttimetri\xc3\xa4.\n_START_SECTION_\nMarkkinointi\n_START_PARAGRAPH_\nVideo 8 suunniteltiin ensisijaisesti kotik\xc3\xa4ytt\xc3\xb6\xc3\xb6n. Sen kilpailija oli VHS-C-j\xc3\xa4rjestelm\xc3\xa4, jonka kasetin voi adapterin avulla toistaa p\xc3\xb6yt\xc3\xa4mallin VHS-nauhurissa. VHS-C-j\xc3\xa4rjestelm\xc3\xa4n enimm\xc3\xa4istallennusaika normaalinopeudella on 60 minuuttia eli puolet Video 8:n maksimista. VHS-C-kasetti on kooltaan hieman Video 8 -kasettia suurempi._NEWLINE_Video 8 -j\xc3\xa4rjestelm\xc3\xa4\xc3\xa4n valmistettiin my\xc3\xb6s p\xc3\xb6yt\xc3\xa4nauhureita, mutta ne olivat harvinaisia. J\xc3\xa4rjestelm\xc3\xa4\xc3\xa4n oli saatavana jonkin verran elokuvia, jotka nekin j\xc3\xa4iv\xc3\xa4t kuriositeeteiksi.\n_START_SECTION_\nBetamovie\n_START_PARAGRAPH_\nEnnen Video 8 -j\xc3\xa4rjestelm\xc3\xa4\xc3\xa4 - vuonna 1983 - Sony esitteli Betamovie-kameranauhurin. Se k\xc3\xa4ytt\xc3\xa4\xc3\xa4 normaalia Betamax-kasettia. Se oli kuluttajamarkkinoiden ensimm\xc3\xa4inen kameranauhuri ja teknisesti alkeellinen. Sony korvasi sen varsin pian Video 8 -j\xc3\xa4rjestelm\xc3\xa4ll\xc3\xa4. Betamovie poistui markkinoilta Betamaxin my\xc3\xb6t\xc3\xa4.\n_START_SECTION_\nHi8 ja Digital8\n_START_PARAGRAPH_\nVideo 8 -j\xc3\xa4rjestelm\xc3\xa4st\xc3\xa4 kehitettiin paranneltu versio Hi8, joka esiteltiin 1989. Vuonna 1999 markkinoille tuotiin Digital8, jonka kilpailija oli MiniDV-j\xc3\xa4rjestelm\xc3\xa4. Hi8:n erottelukyky on 400 vaakajuovaa ja Digital8:n erottelukyky on 520 vaakajuovaa. Nauhoihin perustuvat videoj\xc3\xa4rjestelm\xc3\xa4t poistuivat markkinoilta 2010-luvulle tultaessa, jolloin alettiin tallentaa yksinomaan muistikorteille.'